b'\n_START_ARTICLE_\nKari Nyquist\n_START_SECTION_\nUtdannelse og karriere\n_START_PARAGRAPH_\nHun utdannet seg ved Statens h\xc3\xa5ndverks- og kunstindustriskole i perioden 1934\xe2\x80\x931938. Deretter fikk hun ansettelse ved verkstedene til etablerte keramikere som Eilif Whist og William Knutzen. Hun var tilknyttet bedriften \xc3\x85ros Keramikk og sammenslutningen Schneider og Knutzen AS (sistnevnte var drevet av William Knutzen og Andreas Schneider)._NEWLINE_I 1942 startet Nyquist sitt eget keramikkverksted i Oslo i 1942. P\xc3\xa5 midten av 1950-tallet hyret bedriften Stavangerflint henne inn som frilans-designer. Hun beholdt sin base i Oslo, men dro periodevis til Stavanger for \xc3\xa5 arbeide ved Stavangerflint. Der tegnet hun dekorer for serviser, barneserviser, pyntegjenstander og andre enkeltst\xc3\xa5ende artikler, samt suvenirer. Nyquists tegnede forelegg ble overf\xc3\xb8rt til godset med metoden som kalles silketrykk. De fleste dekorene ble realisert i bl\xc3\xa5tt p\xc3\xa5 en lys bl\xc3\xa5 bunn, men ogs\xc3\xa5 andre fargekombinasjoner ble produsert.\n_START_SECTION_\nMuseer og utstillinger\n_START_PARAGRAPH_\nAllerede tidlig i Nyquists karriere hos Stavangerflint fikk en av dekorene hennes et internasjonalt gjennombrudd. Det skjedde da Victoria and Albert Museum i London rundt 1955 kj\xc3\xb8pte inn et teservise der modellen \xc2\xabUtstein\xc2\xbb, som var formgitt av Eystein Sandnes, hadde dekor av Kari Nyquist._NEWLINE_Hun ble ogs\xc3\xa5 innkj\xc3\xb8pt av Kunstindustrimuseet i Oslo, som n\xc3\xa5 (2017) er en del av Nasjonalmuseet for kunst, arkitektur og design._NEWLINE_I l\xc3\xb8pet av hennes lange karriere ble keramikken hennes ogs\xc3\xa5 vist p\xc3\xa5 en rekke tempor\xc3\xa6re utstillinger s\xc3\xa5vel i Norge som utenlands.\xc2\xa0'